CELEX: 32019D0689
Language: fi
Date: 2019-01-16 00:00:00
Title: Komission täytäntöönpanopäätös (EU) 2019/689, annettu 16 päivänä tammikuuta 2019, pilottihankkeesta tiettyjen direktiivissä 91/477/ETY säädettyjen hallinnollista yhteistyötä koskevien säännösten täytäntöönpanosta sisämarkkinoiden tietojenvaihtojärjestelmän avulla (ETA:n kannalta merkityksellinen teksti.)

3.5.2019   
               
               
                  FI
               
               
                  Euroopan unionin virallinen lehti
               
               
                  L 116/75
               
            
         KOMISSION TÄYTÄNTÖÖNPANOPÄÄTÖS (EU) 2019/689,
         annettu 16 päivänä tammikuuta 2019,
         pilottihankkeesta tiettyjen direktiivissä 91/477/ETY säädettyjen hallinnollista yhteistyötä koskevien säännösten täytäntöönpanosta sisämarkkinoiden tietojenvaihtojärjestelmän avulla
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon hallinnollisesta yhteistyöstä sisämarkkinoiden tietojenvaihtojärjestelmässä ja komission päätöksen 2008/49/EY kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1024/2012 (IMI-asetus) (1) ja erityisesti sen 4 artiklan 1 kohdan,
         sekä katsoo seuraavaa:
         
                     (1)
                  
                  
                     Asetuksella (EU) N:o 1024/2012 perustettu sisämarkkinoiden tietojenvaihtojärjestelmä, jäljempänä ’IMI’, on internetin kautta käytettävä ohjelmasovellus, jonka komissio on kehittänyt yhteistyössä jäsenvaltioiden kanssa auttaakseen jäsenvaltioita unionin säädösten mukaisten tietojenvaihtovaatimusten noudattamisessa siten, että jäsenvaltioiden käyttöön asetetaan keskitetty yhteydenpitojärjestelmä, joka helpottaa rajojen yli tapahtuvaa tietojenvaihtoa ja keskinäistä avunantoa.
                  
               
                     (2)
                  
                  
                     Asetuksen (EU) N:o 1024/2012 4 artiklan 1 kohdan mukaan komissio voi toteuttaa pilottihankkeita, joissa arvioidaan IMIn tehokkuutta sellaisten unionin säädöksiin sisältyvien hallinnollista yhteistyötä koskevien säännösten täytäntöönpanossa, joita ei ole lueteltu asetuksen liitteessä.
                  
               
                     (3)
                  
                  
                     Neuvoston direktiivissä 91/477/ETY (2) säädetään jäsenvaltioiden välisestä hallinnollisesta yhteistyöstä kysymyksissä, jotka koskevat ampuma-aseiden hankinnan ja hallussapidon valvontaa. Direktiivin 13 artiklassa edellytetään, että komissio vahvistaa yksityiskohtaiset järjestelyt tiettyjen tietojen järjestelmällistä, sähköisesti tapahtuvaa vaihtamista varten. Komissio on antanut delegoidun asetuksen (EU) 2019/686 (3), jossa vahvistetaan yksityiskohtaiset järjestelyt unionissa tapahtuvaa ampuma-aseiden siirtoa koskevaa järjestelmällistä tietojenvaihtoa varten. IMI voisi olla tehokas väline pantaessa täytäntöön kyseisen delegoidun asetuksen soveltamisalaan sisältyvät hallinnollista yhteistyötä koskevat säännökset. Säännösten osalta olisi näin ollen toteutettava asetuksen (EU) N:o 1024/2012 4 artiklan mukainen pilottihanke.
                  
               
                     (4)
                  
                  
                     IMIn olisi sisällettävä tekniset toiminnot, joiden avulla direktiivin 91/477/ETY 13 artiklan 3 kohdassa tarkoitetut kansalliset viranomaiset voivat täyttää kaikki delegoidun asetuksen (EU) 2019/686 4, 5 ja 6 artiklassa säädetyt velvoitteensa.
                  
               
                     (5)
                  
                  
                     Pilottihankkeen yhteydessä lähetetyissä tai ladatuissa tiedoissa tai asiakirjoissa, jotka sisältävät henkilötietoja, olisi selvästi mainittava hallinnollisen yhteistyömenettelyn muodollisen sulkemisen päivämäärä, jotta voidaan varmistaa, että henkilötiedot suojataan ja poistetaan heti, kun niitä ei enää tarvita siihen tarkoitukseen, johon ne on kerätty. Muodollisen sulkemisen päiväksi olisi katsottava se päivä, jona toimivaltaisen viranomaisen välittämän asianomaisen ennakkosuostumusasiakirjan, siirtoluvan tai liiteasiakirjan voimassaolo päättyy.
                  
               
                     (6)
                  
                  
                     Komissio toimittaa arvioinnin pilottihankkeen tuloksista Euroopan parlamentille ja neuvostolle asetuksen (EU) N:o 1024/2012 4 artiklan 2 kohdan mukaisesti. On aiheellista täsmentää määräaika, johon mennessä arviointi kuuluu toimittaa.
                  
               
                     (7)
                  
                  
                     Tässä päätöksessä säädetyt toimenpiteet ovat asetuksen (EU) N:o 1024/2012 24 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Pilottihanke
            Direktiivin 91/477/ETY 13 artiklan 2 ja 4 kohdan osalta ja siltä osin kuin niissä mainittu tietojenvaihto kuuluu delegoidun asetuksen (EU) 2019/686 soveltamisalaan toteutetaan pilottihanke, jossa pannaan täytäntöön mainituissa kohdissa vahvistetut ja kyseisessä delegoidussa asetuksessa tarkennetut hallinnollista yhteistyötä koskevat säännökset sisämarkkinoiden tietojenvaihtojärjestelmän, jäljempänä ’IMI’, avulla.
         
         
            2 artikla
            Toimivaltaiset viranomaiset
            Pilottihankkeessa toimivaltaisina viranomaisina pidetään direktiivin 91/477/ETY 13 artiklan 3 kohdassa tarkoitettuja kansallisia viranomaisia.
         
         
            3 artikla
            Toimivaltaisten viranomaisten välinen hallinnollinen yhteistyö
            
               1.   Delegoidun asetuksen (EU) 2019/686 4 artiklassa täsmennettyä hallinnollista yhteistyötä varten IMIn on sisällettävä ilmoitustoiminto, jota käytetään asiakirjojen lataamiseen ja kyseisessä artiklassa tarkoitettujen tietojen lähettämiseen.
            
            
               2.   Delegoidun asetuksen (EU) 2019/686 5 artiklassa täsmennettyä hallinnollista yhteistyötä varten IMIn on sisällettävä rekisteri, jota käytetään kyseisessä artiklassa tarkoitettujen ampuma-aseluetteloiden säilyttämiseen ja jakamiseen.
            
            
               3.   Delegoidun asetuksen (EU) 2019/686 6 artiklassa täsmennettyä hallinnollista yhteistyötä varten IMIn on sisällettävä ilmoitustoiminto, jota käytetään asiakirjojen lataamiseen ja kyseisessä artiklassa tarkoitettujen tietojen lähettämiseen.
            
         
         
            4 artikla
            Hallinnollisten yhteistyömenettelyjen muodollinen sulkeminen
            Henkilötietojen suojaamiseksi ja niiden poistamiseksi asetuksen (EU) N:o 1024/2012 14 artiklan mukaisesti kulloisenkin hallinnollisen yhteistyömenettelyn muodolliseksi sulkemispäiväksi katsotaan delegoidun asetuksen (EU) 2019/686 4 artiklan 1 kohdan e alakohdan tai tapauksen mukaan 6 artiklan 1 kohdan g alakohdan mukaisesti toimitettu voimassaolon päättymispäivä.
         
         
            5 artikla
            Seuranta ja raportointi
            Komissio antaa jäsenvaltioille tilastoja ja tietoja IMIn käytöstä ja pilottihankkeen toiminnasta. Raportointiin ei sisälly tilastoja jäsenvaltioiden välillä siirrettyjen ampuma-aseiden määristä ja luokista.
         
         
            6 artikla
            Arviointi
            Asetuksen (EU) N:o 1024/2012 4 artiklan 2 kohdassa edellytetty pilottihankkeen tulosten arviointi toimitetaan Euroopan parlamentille ja neuvostolle viimeistään 31 päivänä joulukuuta 2022.
         
         
            7 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä
            
         
         
            Tehty Brysselissä 16 päivänä tammikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 316, 14.11.2012, s. 1.
         
            (2)  Neuvoston direktiivi 91/477/ETY, annettu 18 päivänä kesäkuuta 1991, aseiden hankinnan ja hallussapidon valvonnasta (EYVL L 256, 13.9.1991, s. 51).
         
            (3)  Komission delegoitu asetus (EU) 2019/686, annettu 16 päivänä tammikuuta 2019, neuvoston direktiivin 91/477/ETY mukaisista yksityiskohtaisista järjestelyistä unionissa tapahtuvaa ampuma-aseiden siirtoa koskevaa järjestelmällistä sähköistä tietojenvaihtoa varten (katso tämän virallisen lehden sivu 1).